b'\n_START_ARTICLE_\nKaraka\n_START_PARAGRAPH_\nKar\xc3\xa1ka (portugalsko nau, \xc5\xa1pansko nao, kar oboje pomeni ladja, iz arabskega in nato gr\xc5\xa1kega \xce\xba\xce\xad\xcf\x81\xce\xba\xce\xbf\xcf\x85\xcf\x81\xce\xbf\xcf\x82: k\xc3\xa9rkouros, kar pomeni splav ali vlek), portugalska in \xc5\xa1panska trgovska jadrnica s tremi ali \xc5\xa1tirimi jambori, ki so jo v 15. stoletju razvili Portugalci za plovbo po Atlantiku. Merila je do 40 metrov in imela izpodriv do 900 ton. Imela je visoko nadgrajeno zaobljeno krmo, prednji in zadnji krov in na premcu po\xc5\xa1evnik. Na prednjem in glavnem jamboru je imela pravokotna jadra, na po\xc5\xa1evniku in krmnem jamboru pa trikotna latinska jadra._NEWLINE_Karaka je bila prva evropska ladja, ki je bila primerna za plovbo po oceanu. Bila je dovolj velika in zato stabilna na viharnem morju in dovolj prostorna, da je vkrcala zaloge za dolgo plovbo in nekaj koristnega tovora.\n_START_SECTION_\nNastanek\n_START_PARAGRAPH_\nNa Atlantiku, pa tudi v Sredozemlju, so se vse do poznega srednjega veka uporabljale predvsem koge ali kogam podobne jadrnice z dvema jamboroma. Na Sredozemlju so bile najbolj raz\xc5\xa1irjene galeje, ki so tudi imele dva jambora. Ti in podobni tipi ladij so bili dobro znani tako portugalskim pomor\xc5\xa1\xc4\x8dakom kot ladjedelcem. Ko so za\xc4\x8deli Portugalci v 15. stoletju svoje raziskave in trgovino ob afri\xc5\xa1ki atlantski obali \xc5\xa1iriti vedno bolj proti jugu, so za to potrebovali ve\xc4\x8dje in bolj dovr\xc5\xa1ene ladje. Zdru\xc5\xbeili in prilagodili so zna\xc4\x8dilnosti do takrat znanih ladij, ki so plule po Sredozemlju in Atlantiku in nastala je karaka.\n_START_SECTION_\nKarake v Aziji\n_START_PARAGRAPH_\nPribli\xc5\xbeno leta 1515 so iz Lizbone proti Goi v Indiji izplule tri ali \xc5\xa1tiri karake s tovorom srebra, da bi ga zamenjale za bomba\xc5\xbe in za\xc4\x8dimbe. Ena od teh ladij je odplula naprej na Kitajsko, da bi srebro zamenjala za svilo. _NEWLINE_Leta 1557 je Portugalska zasedla Macao in Kitajska jo je uradno priznala za svojo trgovsko partnerico. Portugalska je za\xc4\x8dela iz Macaa prodirati proti Japonski in dobila izklju\xc4\x8dno pravico do ene karake tovora letno. Trgovanje se je z nekaj prekinitvami nadaljevalo do leta 1638, potem pa ga je Japonska prepovedala, ker so za\xc4\x8deli na Japonsko tihotapiti katoli\xc5\xa1ke duhovnike. _NEWLINE_V 16. stoletju so se iz karake razvil galeoni.'